Han tror også, det kan gavne den samlede danske spilindustri, at Playdead har indgået den nye aftale med Epic Games.

- Det styrker blandt andet Playdeads talentudvikling, så de kan producere flere dygtige folk, der tager en masse evner med sig ud i branchen, hvor det kan smitte af, siger han og fortsætter:

- Derudover er der også en tendens til, at store investorer ofte lægger flere investeringer i et land, hvor de har en forankring. Så jeg tror, det vil betyde endnu flere investeringer i den danske spilindustri.

En sand drømmeaftale

Hos Playdead er man virkelig glad for det nye samarbejde med Epic Games.

- Vi synes, det er en enestående god aftale, vi har lavet. Den sikrer os fuld finansiering til det meget ambitiøse spil, vi er i gang med nu, lyder det fra Mads Wibroe der er vicedirektør i Playdead.

- Vi har fuldt ejerskab af vores spil, og vi bevarer fuld kreativ kontrol, hvilket jo netop var målet, da Arnt Jensen grundlagde Playdead for halvandet årti siden.

Mads Wibroe beskriver det som en "drømmeaftale" for kreative spiludviklere, fordi det normalvis er enormt omkostningstungt at udvikle spil.